ФИДЕ совет Шахмат федерацияһы менән күп мәсьәләләрҙә уртаҡ тел тапмай. 1976 йылда донъя чемпионы Анатолий Карповтың дәғүәсеһе гроссмейстер Виктор Корчной Нидерландыла сәйәси һыйыныу урыны ала. Бер нисә көн элек аралашҡандарында Макс Эйва Корчнойға былай ти: «… әлбиттә, һеҙ үҙегеҙҙең бөтә хоҡуҡтарығыҙҙы һаҡлаясаҡһығыҙ…». Һуңыраҡ ФИДЕ Корчнойҙың 1978 йылда Анатолий Карповҡа саҡырыу ташлауына советтарҙың ҡаршы төшөргә маташыуын инҡар итә. ФИДЕ менән совет Шахмат федерацияһы араһындағы ҡаршылыҡ 1976 йылғы Шахмат олимпиадаһын Израилдә үткәреү тураһындағы ҡарар арҡаһында ла килеп сыға. Сөнки Советтар Союзы Израиль менән бәйләнеш тотмаған була. СССР командаһы (башҡа социалистик илдәр командалары кеүек үк) был Олимпиадала ҡатнашмай. Әммә социалистик илдәр 1976 йылда тап ошо ваҡытта Триполдә үткән «контролимпиадала» ла ҡатнашмай (был ярыштар протест формаһында ойошторолоп, унда бөтәһе 34 команда сығыш яһай; башлыса ғәрәп илдәре һәм үҫә барыусы илдәр командалары, өҫтәүенә, бер нисә федерация үҙ командаһын Хайфаға ла, Триполға ла ебәрә; турнир Сальвадор командаһының еңеүе менән тамамлана). 1977 йылда ФИДЕ Конгресы СССР -ҙың шахмат донъяһын тарҡатыуға түгел, ә берләштереүенә ярҙам итеүен һыҙыҡ өҫтөнә алып, уның позицияһын хуплай.